Romeine keelvol vir slaggate, wildevarke, brandende busseSowat 8 000 Romeine het Saterdag die strate ingevaar om teen swak dienslewering te betoog. Foto: YouTube Inwoners van Rome is keelvol vir die verval in hul stad se veiligheid en dienslewering en dring daarop aan dat die burgemeester bedank. Nagenoeg 8 000 inwoners het Saterdag die Italiaanse hoofstad se strate ingevaar om te betoog teen die agteruitgang onder die burgemeester Virginia Raggi, berig Deutsche Welle. Hulle het ook beswaar gemaak teen misdaad, soos die onlangse verkragting van en moord op ŉ 16-jarige tiener. “Rome sê genoeg!” het een van die plakkate gelui waarmee inwoners optrede eis om dié stad se verbrokkelende infrastruktuur te verbeter. Dit sluit slaggate, onvoltooide bouprojekte, oorvol asblikke, bome wat omval in verwaarloosde parke en stadige openbare dienste in. Betogers het buite die stadsaal saamgekom om te betoog teen die administrasie van Raggi, wat die amp in 2016 aanvaar het, maar wie se gewildheid afgeneem het omdat sy nie die stad, wat in skuld gedompel is, se probleme kon oplos nie, berig die BBC. Die stad gaan gebuk onder ŉ probleem met rotte en wildevarke wat vrylik in die strate rondloop, asook ŉ swak openbare vervoerdiens. Net in die afgelope 10 maande het nagenoeg 20 stadsbusse aan die brand geslaan. Die treurige stand van Rome se sake is onlangs wêreldwyd uitbasuin toe ŉ roltrap op ŉ metrostasie ineengestort en 20 mense, van wie die meeste Russiese aanhangers, beseer is.